Man kan weer hoor danksy 3D-drukker, operasie | Maroela Media
Die wêreld se eerste pasiënt wat 'n inplanting van middeloorbeentjies ontvang het wat met 'n 3D-drukker vervaardig is, se gehoor is reeds herstel.
Dit kom nadat prof. Mashudu Tshifularo en sy span aan die Universiteit van Pretoria Woensdag dié operasie in die Steve Biko Akademiese Hospitaal uitgevoer het.
Die gehoorbeentjies wat bestaan uit die hamer, aambeeld en stiebeuel is met 'n driedimensionele drukker in titaan gedruk. Titaan is bioversoenbaar met die mens se liggaam.
Tshifularo het gesê hy het twee jaar gelede begin met navorsing hieroor. "Ons het gewerk aan die grootte, gewig, lengte – alles oor die beentjies, om presies uit te werk hoe ons dit moet druk." Hy het oor en oor geoefen op kadawers tot hy die tegniek reggekry het.
Hy vertel hoewel elke mens se gehoorbeentjies verskil, is daar 'n gemiddelde grootte. Die beentjies is ten volle ontwikkel en het klaar gegroei wanneer 'n mens gebore word.
Die pasiënt het vyf jaar gelede sy gehoor in die een oor verloor weens trauma. Die tipe operasie is geskik vir mense wat gehoorverlies het weens skade aan dié beentjies, of kinders wat het gehoorverlies weens middeloorprobleme, of nadat infeksie in dié area hulle gehoor beïnvloed het. Dit is spesifiek geskik wanneer gehoorverlies weens geleidingsprobleme in die middeloor is.
Tshifularo het gesê die operasie het twee en 'n halwe uur geduur en hulle het 'n sny agter die oor gemaak en toe die nuwe gehoorbeentjies met 'n instrument in plek geplaas. "Hy kon dadelik weer hoor, maar daar is soos gewoonlik swelling en ná sowat twee maande sal hy weer soos altyd kan hoor."
Omdat die tegniek nuut is, moet hy nou met 'n kliniese studie begin voordat dit vir almal gebruik kan word. Hy het gesê 30 mense gaan by so 'n studie betrek word sodat die tegnieke verfyn kan word en dan hoop hulle om talle mense te help. "Baie mense kan nie hoor nie weens geleidingsprobleme in die oor."
Dit is goedkoper om die gehoorbeentjies te druk as om vir mense gehoorstukke te gee wat dalk gehoor effens verbeter, het hy gesê. En daarvoor is daar by die hospitaal 'n waglys van tot 1 000 mense. Talle mense ondervind gehoorverlies, ook wanneer hulle ouer raak.
"Hierdie is baie opwindend vir die land en vir pasiënte. Dit is 'n eerste vir Suid-Afrika en die wêreld. Ons moet innoveer en planne maak om oplossing vir ons probleme te vind."
Dit is wonderlik waar doen mens navraag?
Middag. Ek sou graag wou uitvind of die operasie geskik is vir kinders wat doof geword het weens breinvliesontsteking.
Dis die situasie met my seun wat ook afgekeur is vir die "Kogleur inplanting" omrede die beentjies in sy oor verbrokkel en hy nie geskikte kandidaat was vir operasie nie.
Dis fantasties dat mense op so 'n manier gehelp kan word. Mag dit klinies ook 'n sukses wees en dus toegelaat word om ontelbare mense mee te help om weer te kan hoor. Knap gedaan Prof. Tshifularo en span.